**Szám:** 1-2/2021. 15. sz. napirendi pont

**Indokolás**

**Zalaszentgrót Város Önkormányzata Polgármesterének**

**2021. február 15-re tervezett döntéséhez**

**Tárgy:** Döntés az önkormányzati feladatellátást szolgáló fejlesztések támogatásra kiírt pályázat benyújtásáról

**Tisztelt Képviselő-testület!**

A helyi önkormányzatokért felelős miniszter az államháztartásért felelős miniszter egyetértésével pályázatot hirdetett a Magyarország 2021. évi központi költségvetéséről szóló 2020. évi XC. törvény 3. melléklet 3. pont 3.3), 3.4) és 3.5) pontok szerinti önkormányzati feladatellátást szolgáló fejlesztések támogatására.

**A pályázat célja:**

A támogatás egyik alcélja: belterületi utak, járdák, hidak felújítása.

A pályázaton vissza nem térítendő költségvetési támogatás igényelhető.

**Pályázók köre:**

A belterületi utak, járdák, hidak felújítása alcél esetében a pályázó a települési önkormányzat lehet.

**Rendelkezésre álló keretösszeg, maximálisan igényelhető támogatás összege és a támogatás mértéke a belterületi utak, járdák, hidak felújítása alcél esetében:**

Rendelkezésre álló keretösszeg 3.500 millió Ft, a maximálisan igényelhető támogatás összege a 10.000 fő lakosságszám alatti települések vonatkozásában 20 millió forint.

A támogatás maximális mértéke függ a megvalósítandó alcéltól, illetve a Pályázó egy lakosra jutó adóerő-képességétől. Az adó-erőképesség a helyi iparűzési adó alap 1,4 %-át jelenti, ezek alapján Zalaszentgrót Város adóerő-képessége: 32.001,- Ft/fő. A pályázati felhívás értelmében a támogatási intenzitás mértéke az alábbi táblázat kiemelt oszlopában megjelölt nagyságrend szerint alakul.

|  |  |  |  |  |
| --- | --- | --- | --- | --- |
| Fejlesztési alcél | Támogatás maximális mértéke a Pályázó adóerő-képessége alapján | | | |
| 0-18.000 Ft/fő | 18.001-25.000 Ft/fő | **25.001-50.000 Ft/fő** | 50.000 Ft/fő felett |
| Belterületi utak, járdák, hidak felújítása | fejlesztési költség  85%-a | fejlesztési költség  75%-a | **fejlesztési költség**  **65%-a** | fejlesztési költség  50%-a |

A pályázati kiírás szerint a fentiekben meghatározott célra Zalaszentgrót Város Önkormányzat adóerő képességét figyelembe véve belterületi utak, járdák, hidak felújítása esetén maximálisan bruttó 20.000.000,- Ft támogatás igényelhető, melyhez 35% önerő biztosítása szükséges.

**Nem részesülhet támogatásban az a Pályázó**, amely:

* hatósági engedélyhez kötött beruházás esetén nem rendelkezik tervezői nyilatkozattal vagy hatósági igazolással arra vonatkozóan, hogy a fejlesztéshez nem szükséges hatósági engedély;
* nem felel meg az Áht. 50. § (1) bekezdésében meghatározott feltételeknek;
* a pályázat benyújtásakor az Áht. 50. § (4) bekezdése szerinti köztartozása van;
* adósságrendezési eljárás alatt áll;
* a pályázatában nem per- és tehermentes ingatlanon megvalósuló beruházásra, felújításra igényel támogatást;
* a pályázati kiírás közzététele előtt a felújítást, fejlesztést már megkezdte (azaz a pályázat szerinti fejlesztés megvalósítására az Áht. 1. § 15. pontja szerint létrejött kötelezettségvállalás korábbi, mint a pályázati kiírás közzétételének időpontja);
* a támogatási döntés tartalmát érdemben befolyásoló valótlan, hamis vagy megtévesztő adatot szolgáltatott vagy ilyen nyilatkozatot tett;
* pályázatban érintett intézménye, tagintézménye, telephelye vagy létesítménye más hazai vagy uniós forrás keretében a pályázat tartalmával megegyező műszaki tartalomra támogatásban részesült.

**Pályázatok benyújtása:**

A pályázatokat elektronikusan kell benyújtani. A Pályázó az ebr42 önkormányzati információs rendszeren keresztül, az erre a célra kialakított pályázati felületen rögzíti igényét, valamint az „Előlap” elnevezésű űrlapra feltölti a pályázat benyújtásához szükséges dokumentumokat, ezt követően lezárja pályázatát. A lezárást követően az ebr42 rendszer automatikusan generál egy „Nyilatkozat” megnevezésű űrlapot, melyet a Pályázó a rendszerből pdf formátumban letölt, majd iktatja. Az iktatott és elektronikusan aláírt Nyilatkozat ebr42 rendszerbe történő visszatöltése, lezárása és a MAKPER hivatali kapura történő megküldése együttesen jelenti a pályázat benyújtását.

**A pályázat benyújtásának határideje: 2021. március 12. 12:00 óra**

A benyújtási határidő elmulasztása jogvesztő. A pályázat papíralapú benyújtására nincs lehetőség, azt kizárólag elektronikusan lehet benyújtani.

A pályázati kiírás 7. pontja rögzíti pályázathoz a kötelezően csatoltandó mellékleteket, így különösen:

* árajánlat, vagy tervezői költségvetés/költségbecslés eredeti vagy hitelesített másolati példánya;
* a saját forrás biztosítására vonatkozóan 30 napnál nem régebbi igazolás eredeti példánya **(képviselő-testületi határozat a saját forrás összegszerű megjelölésével);**
* 30 napnál nem régebbi TAKARNET rendszerből lekérdezett elektronikus tulajdoni lap másolata;
* fejlesztéssel érintett létesítményről készített fénykép dokumentáció;
* hatósági engedélyhez nem kötött fejlesztés esetén: hatósági igazolás vagy tervezői nyilatkozat arról, hogy a fejlesztéshez nem szükséges hatósági engedély
* az építmény általános jellemzésére vonatkozó leírás, mely tartalmazza az építés évét, legutóbbi felújítás dátumát, a karbantartás gyakoriságát, illetve az építés jelenlegi és megvalósítandó technológiáját (kötelező tartalmi eleme, hogy a pályázat benyújtásakor az úttest/járdatest szilárd burkolattal rendelkezik-e)
* térképvázlat, mely bejelölve tartalmazza a felújítással érintett út/járdaszakaszokat

A pályázat tekintetében hiánypótlásra egy alkalommal van lehetőség, amelynek elmulasztása szintén jogvesztő.

**Pályázat elbírálása, döntés:**

A döntést megalapozó értékelési szempontok főként:

* A települési önkormányzat egy főre jutó adóerő-képessége,
* Megvalósítandó műszaki tartalom.

Belterületi utak esetén előnyt élveznek azok a pályázatok, amelyek a tömegközlekedés által igénybe vett utak felújítására irányulnak.

A döntés alátámasztására a miniszter a pályázótól további dokumentumok benyújtását is kérheti.

A beérkezett pályázatokról a miniszter dönt.

A miniszter – a pályázatban megjelölt műszaki tartalom egyidejű csökkentése mellett, a pályázó által felállított rangsor figyelembevételével – az igényeltnél alacsonyabb összegű támogatás megítélésére is jogosult.

Nem nyújtható támogatás olyan pályázathoz, amely a megjelölt műszaki tartalomra uniós vagy egyéb nemzeti támogatásban részesül. A támogatással létrehozott ingatlanvagyon a beruházás megvalósításától számított tíz évig nem idegeníthető el, kivéve, ha az elidegenítést műszaki vagy szakmai okok teszik szükségessé, és az abból származó ellenértéket a Kedvezményezett a támogatási cél szerinti további feladatokra fordítja. Az elidegenítés egyedi kérelem alapján a helyi önkormányzatokért felelős miniszter engedélyével történhet.

**A miniszteri döntés határideje: 2021. június 30.**

A pályázatokkal kapcsolatos döntések a [www.kormany.hu](http://www.kormany.hu) honlapon is közzétételre kerülnek. A pályázati döntéssel szemben jogorvoslatnak helye nincs, kifogás benyújtására nincs lehetőség.

A nyertes Pályázó (Kedvezményezett) a döntés közlését követő 10 munkanapon belül elektronikus támogatói okiratban értesül a támogatás feltételeiről az ebr42 rendszerben.

**Támogatás felhasználása, elszámolható költségek:**

Belterületi utak, járdák, hidak esetében a támogatás a belterületi, önkormányzati tulajdonú utak, járdák, hidak felújításához, korszerűsítéséhez kapcsolódó munkanemekre vonatkozhat.

Elsődleges cél:

a. szilárd burkolatú közutak felújítása,

b. szilárd burkolatú járda javítása, felújítása,

Egyéb kapcsolódó cél:

c. a fejlesztéssel érintett útszakasz műtárgyainak felújítása, korszerűsítése (pl. híd, felüljáró, áteresz, alagút, aluljáró, támfal, lépcső),

d. az út és annak közvetlen környezetében lévő nyílt és zárt vízelvezető létesítmény felújítása, korszerűsítése, kialakítása (burkolt árok, csatorna, fedlapok, víznyelő rácsok cseréje),

e. út tartozékainak felújítása, korszerűsítése, forgalomtechnikai létesítmények felújítása, ideiglenes forgalomtechnikai létesítmények (pl. meglévő korlátok, parkolásgátló oszlopok, jelzőtábla, jelzőlámpa cseréje, útburkolati jelek visszaállítása, kialakítása, gyalogosvédő létesítmények felújítása, korszerűsítése).

A fentiek alapján pályázatból az alábbiakat szeretnénk megvalósítani:

* a Járási Hivatal és Rendőrség előtti 354 hrsz-ú közterületen a rossz állapotban lévő járdaszakasz felújítása szegélyezett térkőburkolattal
* a Városi Művelődési Központ mögötti 355/14 hrsz-ú közterületen az aszfaltozott út felújítása a Zala Áruház és az Eötvös út között, a gyeprácsos parkolók térkő burkolatos felújításával és folyóka elemek beépítésével együtt
* Corvinus Hotel mögötti rossz állapotú járda aszfaltburkolattal történő felújítása

A bekért előzetes ajánlatok alapján az építéssel kapcsolatos költségek az alábbi táblázatban leírtak szerint alakulnak:

|  |  |  |
| --- | --- | --- |
| **Megnevezés** | **Nettó összesen** | **Bruttó összesen** |
| belterületi járda felújítása a 354 hrsz-ú ingatlanon | 1.813.700 Ft | 2.303.399 Ft |
| belterületi járda és út felújítása a 355/14 hrsz-ú ingatlanon | 12.704.800 Ft | 16.135.096 Ft |
| Műszaki ellenőrzés | 400.000 Ft | 400.000 Ft |
| **Összesen:** | **14.918.500 Ft** | **18.838.495 Ft** |

A projekt végrehajtásához **6.593.473,- Ft önerő** biztosítása szükséges

**Határozati javaslat:**

Zalaszentgrót Város Önkormányzata Képviselő-testületének feladat- és hatáskörében eljárva a polgármester – a Kormány 27/2021. (I. 29.) Korm. rendeletének 1. §-a alapján kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazás alapján, Zalaszentgrót Város Önkormányzatának Képviselő-testülete tagjainak írásbeli véleményére figyelemmel – úgy dönt, hogy pályázatot nyújt be a helyi önkormányzatokért felelős miniszter által meghirdetett „Önkormányzati feladatellátást szolgáló fejlesztések támogatásra” címűpályázat keretében belterületi járda felújítására a 354 hrsz-ú és belterületi járda- és út felújítására a 355/14 hrsz-ú ingatlanon.

A Képviselő-testület a pályázat megvalósításához szükséges önerőként bruttó 6.593.473,- Ft-ot biztosít a 2022. évi Költségvetése terhére.

A polgármester felkéri a jegyzőt a szükséges intézkedések megtételére.

**Határidő:** 2021. március 10.

**Felelős:** Baracskai József polgármester

Dr. Simon Beáta jegyző

**Zalaszentgrót**, 2021. február 12.

**Baracskai József**

polgármester

A határozati javaslat a törvényességi előírásoknak megfelel.

**Dr. Simon Beáta**

jegyző