**Szám:** 1-2/2021. 11. sz. napirendi pont

**Indokolás**

**Zalaszentgrót Város Önkormányzata Polgármesterének**

**2021. február 15-re tervezett döntéséhez**

**Tárgy:** Döntés a Baptista Tevékeny Szeretet Misszió szociális szolgáltatási kezdeményezéséről

**Tisztelt Képviselő-testület!**

Hajzer Angelika, a Baptista Tevékeny Szeretet Misszió Nyugat-dunántúli régió vezetője 2020. augusztus végén megkeresést küldött önkormányzatunk felé, melyben előadta, hogy a közeljövőben saját erőből „Új Esély Központ” – mint pszichiátriai-, és szenvedélybetegek nappali ellátó intézménye – létrehozását tervezik Zalaszentgróton. Fontosnak tartották, hogy mielőtt új projektjük életbe lépne, a település vezetőit, érintettjeit partnerként bevonják a folyamatba és a kölcsönös előnyök reményében hosszú távú együttműködés alapjait teremtsék meg.

A fentieknek megfelelően a 2020. szeptember 24-én megtartott személyes bemutatkozás során a T. Képviselő-testület is megismerhette a Baptista Tevékeny Szeretet Misszió zalaszentgróti terveit, vagyis a pszichiátriai és szenvedélybetegek nappali ellátó intézményének létrehozását 50-50 fő ellátott részére 2021. június 30. napjáig. A prezentációt követően további egyeztetésekre is sor került, elsősorban az ellátásokat biztosítandó megfelelő ingatlanok megtalálása érdekében. A kérelmező szerv önkormányzati tulajdonú épületeket is megtekintett, végül azonban a Zalaszentgrót, Kossuth utca 53. szám alatti, nem önkormányzati tulajdonban lévő ingatlanra esett a választásuk („vasúti ABC”).

2021. január végén újabb megkeresés érkezett a kérelmezőtől, mely a helyi építési szabályzat módosítására irányult. A tervezett Új Esély Központ megvalósítási helyszíne ugyanis a jelenleg hatályos helyi építési szabályzatunkban Gksz-2 besorolású, amely kereskedelmi, szolgáltató terület. Mivel az intézmény szociális alapszolgáltatást kíván nyújtani, szükséges az ingatlan átminősítése a rendeltetése szerinti szociális intézménnyé. Viszont a jelenlegi HÉSZ nem teszi ezt lehetővé, ezért szeretnék a Zalaszentgrót, Kossuth utca 53. szám alatti (29/2 hrsz-ú) ingatlan területét lehetőség szerint olyan besorolásba áthelyeztetni, amely lehetővé teszi szociális tevékenység végzését az ingatlanon található épületben.

Ez utóbbi megkeresés kapcsán tartott egyeztetésen több szempontot is mérlegelnünk kellett. Külön szerencsének tarthatjuk azonban, hogy Képviselő-testületünk több tagja is évtizedes szakmai és vezetői tapasztalattal rendelkezik a szociális ellátások területén.

Mindenekelőtt hangsúlyoznunk szükséges, hogy a szociális igazgatásról és szociális ellátásokról szóló 1993. évi III. törvény hatályos szabályozása alapján a pszichiátriai betegek, illetve a szenvedélybetegek részére nyújtott nappali ellátás biztosítása Zalaszentgrót Város Önkormányzata részére – a település lakosságszáma alapján – nem kötelező önkormányzati feladat. Nem igényel részletesebb magyarázatot, hogy a jelenlegi, egyre forráshiányosabb, az önkormányzatok számára az elmúlt három évtized legtöbb bizonytalansággal terhelt időszakában önként vállalt feladatok felvállalása nem igazán lenne felelős döntésnek tekinthető.

Talán a legfontosabb szempont azonban az az egyébként örömteli, és a helyi szociális szféra képviselői által is megerősített tény, hogy Zalaszentgrót városban sem a pszichiátriai-, sem pedig a szenvedélybetegek vonatkozásában nem szembesülünk olyan mértékű kihívásokkal, amely társadalmilag indokolná egy 50-50 fős ellátotti létszámra tervezett intézmény létrehozását.

Mindezek alapján az egyeztetés eredményeként arra jutottunk, hogy a kérelmezett intézmény létrehozására Zalaszentgrót Város Önkormányzata ne kössön ellátási szerződést.

**Határozati javaslat:**

Zalaszentgrót Város Önkormányzata Képviselő-testületének feladat- és hatáskörében eljárva a polgármester – a Kormány 27/2021. (I. 29.) Korm. rendeletének 1. §-a alapján kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazás alapján, Zalaszentgrót Város Önkormányzatának Képviselő-testülete tagjainak írásbeli véleményére figyelemmel – úgy dönt, hogy – mérlegelve az önkormányzat számára forrásmegvonásokkal és egyéb bizonytalanságokkal terhelt jelenlegi helyzetet, valamint a kezdeményezés társadalmi szükségességének csekély voltát – a pszichiátriai betegek, illetve a szenvedélybetegek részére nyújtott nappali ellátás biztosítása tárgyában a Baptista Tevékeny Szeretet Misszió (4028 Debrecen, Simonyi út 14.) szolgáltatóval nem kíván ellátási szerződést kötni.

A polgármester felkéri a jegyzőt, hogy a döntésről a kezdeményező szervezetet értesíteni szíveskedjen.

**Határidő:** 2021. február 20.

**Felelős:** Dr. Simon Beáta jegyző

**Zalaszentgrót**, 2021. február 08.

**Baracskai József**

polgármester

Az indokolás a törvényességi előírásoknak megfelel.

**Dr. Simon Beáta**

jegyző